Sótt er um greiðsluþátttöku áður en ferð er farin , nema um bráðatilvik sé að ræða . Læknir í heimabyggð sækir um ferðakostnaðinn á þar til gerðu eyðublaði . Senda þarf eyðublaðið til umboða hjá sýslumönnum á landsbyggðinni sem áframsenda það til Sjúkratrygginga Íslands ef við á . Staðfesting læknis á því að vísa hafi þurft sjúklingi til meðferðar utan héraðs þar sem þjónustan er ekki fyrir hendi í heimahéraði . Framvísa þarf farseðlum ef ferð er farin með flugi , ferju , áætlunarbíl eða öðrum almenningsfarartækjum . Hið sama gildir um kvittanir fyrir greiðslu annars kostnaðar , þar á meðal vegna leigu á bifreið , leigubifreiða og fyrir greiðslu vegtolla . Ef hluti sjúklings fer yfir 10.000 krónur á 12 mánaða tímabili skal greiðsluhluti hans aldrei verða hærri en 500 krónur í hverri ferð það sem eftir er tímabilsins . Sé um stuttar og ítrekaðar ferðir að ræða vegna alvarlegra sjúkdóma endurgreiða Sjúkratryggingar Íslands 3/4 hluta ferðakostnaðar með leigubifreið ef sjúklingur er ekki fær um að ferðast með áætlunarbifreið eða strætisvagni þó vegalengd sé skemmri en 20 kílómetrar . Ef eigin bifreið er notuð í slíkum tilvikum endurgreiða SÍ 2/3 hluta kostnaðarins miðað við 31,34 krónur á hvern ekinn kílómetra . Vegna ferða sem farnar eru 1. október 2019 og síðar er kílómetragjaldið 31,61 krónur á hvern ekinn kílómetra . Upphæð kílómetragjalds hækkar / lækkar í hlutfalli við akstursgjald ríkisstarfsmanna eins og það birtist í auglýsingum ferðakostnaðarnefndar og tekur því breytingum reglulega . Greiðsla fyrir fargjald fylgdarmanns Sé um áætlunarferð að ræða greiða Sjúkratryggingar Íslands fargjald fylgdarmanns ef sjúklingur er yngri en 18 ára eða ekki fær um að ferðast á eigin vegum . Ávallt er greitt fargjald fylgdarmanns með konu sem ferðast til þess að fæða barn . Greiðsluhluti sjúklings í samanlögðum kostnaði vegna ferðar sjúklings og fylgdarmanns er aldrei hærri en 1.500 krónur .